*Projekts*

LATVIJAS REPUBLIKAS MINISTRU KABINETS

2016.gada \_\_. \_\_\_ Noteikumi Nr. \_\_

Rīgā prot. Nr. \_\_ \_\_. §)

**Rūpnieciskā īpašuma apelācijas padomes nolikums**

Izdoti saskaņā ar Valsts pārvaldes

iekārtas likuma 16.panta pirmo daļu

**I. Vispārīgie jautājumi**

1. Rūpnieciskā īpašuma apelācijas padome (turpmāk – Apelācijas padome) ir Ministru kabineta iecelta koleģiāla lēmējinstitūcija, kas izskata izgudrojumu patentu (ieskaitot papildu aizsardzības sertifikātus zālēm un augu aizsardzības līdzekļiem), preču zīmju, dizainparaugu un pusvadītāju izstrādājumu topogrāfiju (turpmāk – rūpnieciskā īpašuma objekti) ārpustiesas strīdus, kuri izriet no rūpnieciskā īpašuma objektu reģistrācijas un pēcreģistrācijas procedūrām.

2. Apelācijas padomes darbības mērķis ir izskatīt ārpustiesas strīdus, kuri izriet no reģistrācijas un pēcreģistrācijas procedūrām, kā arī nodrošināt rūpnieciskā īpašuma normatīvajos aktos paredzēto agrāko tiesību īstenošanu pēcreģistrācijas procedūrās.

**II. Apelācijas padomes funkcijas, uzdevumi un tiesības**

3. Apelācijas padomei ir šādas funkcijas:

 3.1. izskatīt rūpnieciskā īpašuma normatīvajos aktos paredzētos apelācijas iesniegumus par Patentu valdes lēmumiem (apelāciju lietas);

 3.2. izskatīt rūpnieciskā īpašuma normatīvajos aktos paredzētos trešo personu iebilduma iesniegumus pret rūpnieciskā īpašuma objektu reģistrāciju (iebildumu lietas).

4. Lai nodrošinātu funkciju izpildi, Apelācijas padome veic šādus uzdevumus:

4.1. pieņem lēmumu par lietas ierosināšanu attiecībā uz apelācijas un iebilduma iesniegumu;

4.2. sagatavo apelāciju un iebildumu lietas izskatīšanai;

4.3. iepazīstina iebilduma lietas puses ar lietas materiāliem;

4.4. cenšas samierināt iebilduma lietas puses;

4.5. nosaka lietas izskatīšanu rakstveida vai mutvārdu procesā;

4.6. izskata lietu rakstveida procesā vai Apelācijas padomes sēdē un koleģiāli pieņem lēmumu;

4.7. sastāda motivētu lēmumu un tā norakstu nosūta lietas dalībniekiem;

 4.8. katru gadu sagatavo pārskatu par savu darbību iepriekšējā gadā un publisko to Patentu valdes tīmekļa vietnē;

 4.9. sistemātiski analizē un apkopo materiālus, kas saistīti ar apelāciju un iebildumu lietu izskatīšanas praksi;

 4.10. informē Patentu valdes direktoru par normatīvo aktu neievērošanu un trūkumiem rūpnieciskā īpašuma objektu reģistrācijas un pēcreģistrācijas procedūrās Patentu valdē;

 4.11. izstrādā un sniedz Patentu valdes direktoram priekšlikumus par rūpnieciskā īpašuma normatīvo aktu pilnveidošanu;

 4.12. izstrādā priekšlikumus apelāciju un iebildumu lietu izskatīšanas pilnveidošanai.

5. Apelācijas padomei ir šādas tiesības:

 5.1. apelācijas vai iebilduma lietas izskatīšanas procesā pieprasīt no Patentu valdes struktūrvienībām attiecīgo pieteikuma lietu vai jebkuru lietas dokumentu vai materiālu, kas nepieciešami apelācijas vai iebilduma lietas izskatīšanai, kā arī tā Patentu valdes eksperta, kas veicis pieteikuma izskatīšanu, paskaidrojumu par apstrīdēto lēmumu;

 5.2. pieņemt rekomendējošus lēmumus jautājumos, kas attiecas uz pieteikumu izskatīšanas kārtību un normatīvo aktu piemērošanu Patentu valdē.

**III. Apelācijas padomes priekšsēdētāja un locekļu kompetence**

6. Apelācijas padomes priekšsēdētājs vai persona, kas saskaņā ar Rūpnieciskā īpašuma institūciju un procedūru likuma noteikumiem pilda Apelācijas padomes priekšsēdētāja pienākumus:

6.1. organizē un vada Apelācijas padomes darbu, nodrošinot tās funkciju izpildi, un veic kontroli par noteikto procesuālo termiņu ievērošanu;

 6.2. apstiprina Apelācijas padomes lietas izskatīšanas sastāvu un lietas izskatīšanas sastāva priekšsēdētāju katras apelācijas vai iebilduma lietas izskatīšanai, kā arī apstiprina jaunu lietas izskatīšanas sastāvu, ja tas mainās pēc lietas izskatīšanas uzsākšanas;

 6.3. reizi mēnesī apstiprina Apelācijas padomes sēžu grafiku;

 6.4. konsultē Apelācijas padomes locekļus apelāciju un iebildumu lietu izskatīšanas procedūras jautājumos;

 6.5. sasauc Apelācijas padomes sanāksmes apelāciju un iebildumu lietu izskatīšanas prakses analīzei;

 6.6. sēdes priekšsēdētāja vai locekļa statusā piedalās apelāciju un iebildumu lietu izskatīšanā;

 6.7. Rūpnieciskā īpašuma institūciju un procedūru likumā noteiktajos gadījumos vienpersoniski pieņem lēmumus Apelācijas padomes vārdā;

 6.8. atbilstoši kompetencei pārstāv Apelācijas padomi attiecībās ar fiziskajām un privāto tiesību juridiskajām personām jautājumos, kas saistīti ar apelāciju un iebildumu lietu izskatīšanu;

 6.9. nodrošina Apelācijas padomes locekļu kvalifikācijas atbilstību izskatāmo lietu būtībai, tostarp rūpējas par Apelācijas padomes locekļu kvalifikācijas paaugstināšanu, mācībām un nepieciešamo papildu specializāciju, kā arī ziņo Patentu valdes direktoram, ja nepieciešams organizēt jaunu Apelācijas padomes locekļu atestācijas eksāmenu;

 6.10. vada Apelācijas padomes darbības pārskatu sagatavošanu.

7. Apelācijas padomes lietas izskatīšanas sastāva priekšsēdētājs:

 7.1. nosaka lietas izskatīšanas grafiku un atbild par tā ievērošanu;

 7.2. pieņem lēmumus procesuālos jautājumos;

 7.3. sagatavo apelācijas vai iebilduma lietu izskatīšanai;

 7.4. vada lietas izskatīšanu un Apelācijas padomes sēdi;

 7.5. ja nepieciešams, nosaka citu apelācijas vai iebilduma lietas referentu;

 7.6. sagatavo Apelācijas padomes lēmumu attiecīgajā apelācijas vai iebilduma lietā;

 7.7. veic kontroli par atliktajām un apturētajām lietām;

 7.8. pēc tiesas uzaicinājuma sniedz atbildes uz tiesas uzdotajiem jautājumiem, ja kāds no lietas dalībniekiem vērsies tiesā saistībā ar Apelācijas padomes lēmumu.

8. Lietas referents, kurš nav Apelācijas padomes lietas izskatīšanas sastāva priekšsēdētājs:

8.1. sagatavo apelācijas vai iebilduma lietu izskatīšanai;

8.2. sagatavo Apelācijas padomes lēmumu attiecīgajā apelācijas vai iebilduma lietā.

9. Apelācijas padomes loceklis:

9.1. piedalās apelācijas vai iebilduma lietas sagatavošanā;

9.2. piedalās apelācijas vai iebilduma lietas izskatīšanā Apelācijas padomes sēdē;

9.3. Apelācijas padomes priekšsēdētāja uzdevumā pilda sēdes sekretāra pienākumus;

9.4. piedalās Apelācijas padomes lēmuma sagatavošanā.

10. Apelācijas padomes priekšsēdētājs un locekļi organizatorisko darbību veikšanā ievēro Patentu valdes iekšējos normatīvos aktus un Patentu valdes direktora rīkojumus, kā arī savas kompetences ietvaros iesaistās Patentu valdes stratēģijas, darba plāna, iekšējo normatīvo aktu un citu dokumentu izstrādē.

11. Apelācijas padomes priekšsēdētāja un locekļu disciplināro atbildību regulē Rūpnieciskā īpašuma institūciju un procedūru likums.

**IV. Apelāciju un iebildumu lietu izskatīšana**

12. Apelācijas padomes priekšsēdētājs un Apelācijas padomes locekļi, pieņemot lēmumus apelāciju un iebildumu lietu izskatīšanas gaitā, ir neatkarīgi un nav pakļauti citu personu rīkojumiem vai citādai tiešai vai netiešai ietekmei.

 13. Apelācijas padomes lēmumi stājas spēkā un tos var apstrīdēt Rūpnieciskā īpašuma institūciju un procedūru likumā noteiktajā kārtībā.

**V. Noslēguma jautājumi**

14. Atzīt par spēku zaudējušiem Ministru kabineta 2005.gada 23.augusta noteikumus Nr.623 "Patentu valdes Apelācijas padomes nolikums" (Latvijas Vēstnesis, 2005, 135.nr.).

15. Noteikumi stājas spēkā 2016.gada 18.jūlijā.

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

30.05.2016. 15:03

886

D.Liberte

67099610, dace.liberte@lrpv.gov.lv